E-1220/2007

Mál þetta, sem tekið var til úrskurðar að loknum munnlegum málflutningi um frávísunarkröfu stefnda 2. júlí sl., er höfðað með stefnu sem birt var stefnda 8. febrúar sl.

Stefnandi er Verkstjórasamband Íslands, Hlíðasmára 8, Kópavogi, en stefndi er PC gröfur ehf., Bakkastöðum 81, Reykjavík.

I

Dómkröfur stefnanda í máli þessu eru þær að stefnda verði gert að greiða stefnanda 100.935 krónur, ásamt dráttarvöxtum samkvæmt ákvörðun Seðlabanka Íslands á hverjum tíma um grunn dráttarvaxta og vanefndaálags, sbr. 1. mgr. 6. gr. laga nr. 38/2001 um vexti og verðtryggingu. Þá er krafist málskostnaðar samkvæmt gjaldskrá Lögmannsstofu Láru V. Júlíusdóttur hrl., auk lögmælts virðisaukaskatts. Við munnlegan málflutning um frávísunarkröfu stefnda lýsti stefnandi því yfir að ekki væri að svo stöddu krafist málskostnaðar.

Í stefnu er krafa stefnanda sundurliðuð og vaxta krafist af þar tilgreindum fjárhæðum fyrir hvert tímabil.

Stefndi krefst þess aðallega að málinu verði vísað frá dómi og er sá þáttur málsins hér til úrlausnar. Þá krefst stefndi málskostnaðar úr hendi stefnanda, að mati réttarins.

II

Samkvæmt stefnu er krafa stefnanda vegna vangoldinna félagsgjalda, sjúkrasjóðsgjalda og orlofsgjalda, er stefnda bar að greiða stefnanda fyrir tímabilið 1. janúar til 31. desember 2006. Er fjárhæð kröfunnar sundurliðuð eftir tegund gjalda og gjalddaga getið hverju sinni. Samtals er fjárhæð hinna vangoldnu gjalda 100.935 krónur. Tekið er fram að innheimtubréfi lögmanns stefnanda hafi ekki verið svarað og því sé mál þetta nú höfðað.

Stefnandi byggir kröfu sína á því að stefndi hafi vanefnt þá skyldu sína að skila inn félagsgjaldi, sjúkrasjóðsgjaldi og orlofssjóðsgjaldi til stefnanda, eins og honum beri samkvæmt 7. og 8. kafla kjarasamnings Samtaka atvinnulífsins og Verkstjórasambands Íslands. Einnig vísar stefnandi til 7. gr. laga nr. 19/1979 og 1. og 6. gr. laga nr. 55/1980.

Krafa stefnda um frávísun málsins er á því reist að málið sé vanreifað af hálfu stefnanda. Í stefnu sé vísað til innheimtubréfs sem sagt er að hafi verið sent stefnda 12. janúar 2007. Hvorki í innheimtubréfinu eða í stefnu komi þó fram hvernig stefnufjárhæðin sé reiknuð, þ.e. af hvaða fjárhæð, í hvaða hlutföllum og vegna hvaða starfsmanns. Á yfirliti á dómskjali nr. 4 megi þó sjá hvaða starfsmaður eigi í hlut, en þar sé hins vegar ekki tilgreint í hvaða hlutföllum umkrafin gjöld séu reiknuð af launum hans. Að mati stefnda stangast þetta á við fyrirmæli e. liðar 1. mgr. 80. gr. laga um meðferð einkamála varðandi skýra og gagnorða framsetningu á málsástæðum stefnanda í stefnu.

Stefnandi krefst þess að frávísunarkröfu stefnda verði hrundið og telur kröfu sína skýra og í samræmi við 80. gr. laga um meðferð einkamála. Bendir hann á að krafan sé sundurliðuð og um sé að ræða ógreidd gjöld sem atvinnurekendum sé skylt að halda eftir af launum starfsmanns og greiða viðkomandi stéttarfélagi, í þessu tilviki stefnanda málsins.

Niðurstaða

Í stefnu er að finna nákvæma sundurliðun á fjárhæð kröfu stefnanda, ásamt tilgreiningu á gjalddaga og tegund þeirra gjalda sem stefnandi krefur stefnda um. Þar er jafnframt vísað til ákvæða laga og kjarasamnings sem kveða á um skyldu atvinnurekenda og launþega til að greiða umrædd gjöld, ýmist sem hlutfall af heildarlaunum eða sem fasta fjárhæð. Af stefnunni verður hins vegar ekki séð fyrir hvaða starfsmann stefnandi er að krefja stefnda um umrædd gjöld. Í innheimtubréfi stefnanda til stefnda, sem dagsett er 12. janúar 2007 og er meðal gagna málsins, kemur heldur ekki fram fyrir hvaða starfsmann stefndi á að hafa vanrækt að skila samningsbundnum gjöldum til stefnanda.

Meðal gagna málsins er yfirlit yfir skuld stefnda við stefnanda, sem lagt var fram við þingfestingu málsins. Þar kemur fyrst fram nafn þess starfsmanns sem stefndi á að hafa vanrækt að skila gjöldum fyrir. Jafnframt er krafan þar sundurliðuð eftir launum viðkomandi starfsmanns.

Í 1. mgr. 80. gr. laga nr. 91/1991 um meðferð einkamála er að finna fyrirmæli um efni stefnu. Megininntak þess ákvæðis er að málatilbúnaður skuli vera skýr og glöggur, þannig að ekki fari milli mála hvert sakarefnið sé. Er tilgangurinn sá að stefndi geti með góðu móti áttað sig á þeim kröfum sem fram eru settar í stefnu og atvikum að baki þeim, og tekið til varna ef svo ber undir. Með þetta í huga er það álit dómsins að stefna í máli þessu sé ekki svo skýr að stefndi hafi með góðu móti getað gert sér grein fyrir hvert sakarefnið væri. Er þá einkum til þess litið að stefnandi lét hjá líða í stefnu að greina frá þeim lögskiptum sem lágu að baki kröfu hans, og þá sérstaklega nafni þess starfsmanns stefnda sem stefnukrafan lýtur að. Með vísan til e. liðar 1. mgr. 80. gr. laga nr. 91/1991 um meðferð einkamála ber því að fallast á kröfu stefnda um að vísa máli þessu frá dómi.

Eftir úrslitum málsins verður stefnanda gert að greiða stefnda málskostnað, sem ákveðst hæfilegur 60.000 krónur.

Úrskurðinn kvað upp I-kk-nf E-kk-nf héraðsdómari.

Ú R S K U R Ð A R O R Ð:

Máli þessu er vísað frá dómi.

Stefnandi, Verkstjórasamband Íslands, greiði stefnda, PC gröfum ehf., 60.000 krónur í málskostnað.

I-kk-nf E-kk-nf